**2022 M. SPALIO MĖN. ŠVEDIJOS EKONOMINĖS SITUACIJOS APŽVALGA**

**Pagrindinės naujienos trumpai:**

Ø  **Švedijos Finansų ministerija prognozuoja, kad 2023 m. Švedija įžengs į recesiją**

Ø  **Pristatyti Vyriausybės prioritetai ekonomikos ir energetikos srityse**

Ø  **Aukštų elektros kainų kompensavimui namų ūkiams ir verslui bus skirta 55 mlrd. SEK**

Ø  **Kritika valstybiniam oro uostų operatoriui ,,Swedavia“, kuris įsigijo kinietišką saugumo patikros įrangą**

Ø  **Vinted įžengė į Švedijos rinką**

Ø  **H&M uždarė pusę savo parduotuvių Rusijos rinkoje**

**Švedijos Finansų ministerija prognozuoja, kad 2023 m. Švedija įžengs į recesiją**

Spalio 31 d. Švedijos finansų ministrė E. Svantesson pristatė Švedijos ekonomikos rodiklių prognozę. Akcentuota, kad šiuo metu šalies ekonomika patiria spaudimą dėl augančios infliacijos, palūkanų normų bei aukšto nedarbo lygio. Ministrės teigimu, tikėtina, kad tikroji situacija bus sudėtingesnė negu prognozės, todėl valstybė privalo turėti subalansuotą fiskalinę politiką. Vyriausybės pagrindinis tikslas bus užtikrinti gerą viešųjų finansų tvarką.

***Švedijos ekonomikos augimo rodikliai 2021-2025 m***

|  |  |  |  |  |  |
| --- | --- | --- | --- | --- | --- |
|   | **2021 m. proc.** | **2022 m. proc.** | **2023 m. proc.** | **2024 m. proc.** | **2025 m. proc.** |
| **BVP** | 5,1 | 2,6 | -0,4 | 2,0 | 3,2 |
| **Infliacija** | 2,2 | 8,6 | 8,3 | 3 | 2,5 |
| **Eksportas** | 7,9 | 4,8 | 1 | 3,1 | 2,2 |
| **Importas** | 9,6 | 7,2 | -0,8 | 2,6 | 1,7 |
| **Namų ūkių vartojimas** | 6 | 3,6 | -0,7 | 2,1 | 4,9 |
| **Nedarbo lygis** | 8,8 | 7,4 | 7,7 | 7,5 | 7,2 |

**Pristatyti Vyriausybės prioritetai ekonomikos ir energetikos srityse.**Vyriausybės vicepremjerė bei naujoji Energetikos ir ekonomikos ministrė Ebba Busch paskelbė, kad ekonomikos srityje Vyriausybės pagrindinis prioritetas bus kova su ekonomikos recesija. Vyriausybė ketina kompensuoti aukštas elektros kainas namų ūkiams ir verslui, mažinti mokesčius degalams, mažins mokesčius ir administracinę naštą verslui. Energetikos srityje Vyriausybė keis iki šiol buvusį energijos sistemos tikslą gauti energiją tik iš atsinaujinančių šaltinių į gauti energiją iš neiškastinio kurso. Jau paskelbta apie konkrečias priemones. Viena pagridinių – 400 mlrd. SEK vertės programa, kuria bus investuojama į branduolinės energetikos vystimą Švedijoje. Nors programa sulaukia palaikymo iš verslo pusės, ji gausiai kritikuojama opozicijos ir kai kurių ekspertų (akcentuojama, kad programa rezultatą duos tik po kelių dešimtmečių, o spręsti energijos apsirūpinimo klausimus reikia darba, taip kritikuojamas mažesnis dėmesys atsinaujinančiai energetikai). Kita priemonė – numatoma 6,7 mlrd. SEK vertės priemonė, kuria bus mažinami degalų mokesčiai (mažės 0,80 SEK už litrą). Skaičiuojama, kad benzinas atpigtų 0,14 SEK, o dyzelis 0,40 SEK. Daugiau priemonių paaiškės per šią savaitę, kuomet bus pristatytas biudžeto projektas.

**Aukštų elektros kainų kompensavimui namų ūkiams ir verslui bus skirta 55 mlrd. SEK.** Vyriausybė paskelbė programą, kuria numatoma kompensuoti aukštas elektros kainas apimant laikotarpį nuo 2021 m. rugsėjo iki 2022 m. gruodžio. Kompensacijos bus mokamos tais atvejais, kuomet namų ūkiai ar verslas viršijo referencinę elektros kainą ( 0,75 SEK/kWh). Kompensacijos bus išmokamos vienu metu, ta pati formulė bus taikoma visiems verslams ir namų ūkiams nepaisant jų pajamų. Žiniasklaidoje ši programa sulaukė ekspertų kritikos. Vieni teigia, kad suma yra per maža (buvusi Vyriausybė buvo numačius 90 mlrd. SEK), kiti atvirkščiai – programa gali paskatinti dar didesnę infliaciją. Kritikuojamas ir kompensacijų skirstymo principas – nuo elektros kainų labiausiai kenčia žemas pajamas gaunantys namų ūkiai, tačiau pagal dabartinį planą kompensacijas gaus visi, nepaisant jų pajamų, taip, dalies ekspertų teigimu, nebus sprendžiama opi atskirties problema.

**Kritika valstybiniam oro uostų** **operatoriui ,,Swedavia“, kuris įsigijo kinietišką saugumo patikros įrangą.**Valstybinė įmonė ,,Swedavia“ valdo 10 Švedijos oro uostų ir šių metų pradžioje buvo pranešus apie sprendimą pirkti saugumo patikros įrangą iš Kinijos įmonės ,,Nuctech“. Dabar toks sprendimas sulaukė stiprios kritikos iš Švedijos transporto agentūros ir aiškėja naujos pirkimo detalės. Agentūros teigimu pirkimas buvo atliktas nesilaikant visų viešųjų pirkimų taisyklių, dabar iš įmonės reikalaujama, kad įvykdytų saugumo įvertimo veiksmus, konsultuotųsi su Švedijos saugumo tarnyba ir su jos pagalba įsivertintų, ar būtinos papildomos saugumo priemonės prieš instaliuojant kinietišką įrangą. Tuo tarpu žiniasklada praneša, kad sprendimas pirkti įrangą iš ,,Nuctech“ buvo nulemtas šios įmonės pasiūlytos ženkliai mažesnės kainos, lyginant su konkurentais. Taip pat, praneša, kad JAV ambasada Švedijoje įspėjo ,,Swedavia“ dėl galimų saugumo pavojų dar prieš perkant kinietišką įrangą.

**Vinted įžengė į Švedijos rinką.**Pirmas Lietuvos vienaragis Vinted spalio 10 d. paskelbė, kad pradeda savo veikla Švedijos rinkoje, o iš jos vyks plėtra į kitas Šiaurės Europos rinkas. Žiniasklaidoje naujiena buvo aptariama gausiai, Vinted atėjimas į Švediją nušviečiamas ypač pozityviai, ypatingai dėl šios įmonės veiklos atitikimo žaliajai ekonomikai ir tvarumo principo puoselėjimo.

**H&M uždarė pusę savo parduotuvių Rusijos rinkoje.** H&M planas yra iki 2023 m. pilnai išeiti iš Rusijos rinkos, uždarant visas 172 H&M parduotuves. Dalis parduotuvių dar veikia – išparduodamas parduotuvių inventorius.

**Pastabos:** nurodytos piniginės sumos perskaičiuotos pagal kursą 1 EUR = 10,85 SEK

**Esant poreikiui, Lietuvos ambasada galėtų pateikti detalesnę informaciją apie apžvalgoje minimus Švedijos ekonomikos įvykius ir tendencijas. Prašome atskirai informuokite apie jūsų pageidavimą gauti šią informaciją** augustinas.uleckas@urm.lt